b'\n_START_ARTICLE_\nFranjo Babi\xc4\x87\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Babinoj Gredi i podrijetlom je iz starosjedila\xc4\x8dke babogredske obitelji. Osnovnu \xc5\xa1kolu poha\xc4\x91ao je u Zemunu (1915.\xe2\x80\x931919.), a \xc5\xa1est razreda gimnazije, u Vukovaru i Vinkovcima (1920.\xe2\x80\x931926.). U osje\xc4\x8dkom dnevniku Hrvatski list od 1929. bio je sudski i \xc5\xa1portski izvjestitelj, urednik gradske rubrike i odgovorni urednik (1941.\xe2\x80\x931944.). Za osje\xc4\x8dka amaterska kulturno-umjetni\xc4\x8dka dru\xc5\xa1tva pisao je pu\xc4\x8dke igrokaze, aktovke i ske\xc4\x8deve._NEWLINE_Od 1935. \xc4\x8dlanom je zagreba\xc4\x8dke sekcije Jugoslavenskog novinarskog udru\xc5\xbeenja, zatim Matice hrvatskih kazali\xc5\xa1nih dobrovoljaca i Dru\xc5\xa1tva hrvatskih knji\xc5\xbeevnika._NEWLINE_Pjesme, humoreske, novele, pripovijetke, crtice, putne zapise iz seoskog \xc5\xbeivota Slavonije i gornjeg Srijema, knji\xc5\xbeevne i kazali\xc5\xa1ne prikaze, kao i kulturno-povijesne folkloristi\xc4\x8dke \xc4\x8dlanke, objavio je u novinama i \xc4\x8dasopisima: Novi \xc4\x8dovjek (1926., 1927.), Hrvatski list (Osijek, 1927.\xe2\x80\x931944.), Novo doba (Split, 1933.), Hrvatski Zagorac (1936.), Pravda (1938.), Spremnost (1942., 1945.), Nedjeljne viesti (1943.), Hrvatski sjever (1944.), Hrvatski narod (1944., 1945.), Novine (Zagreb, 1944., 1945.)._NEWLINE_Popularnost je stekao humoristi\xc4\x8dkim Pismima \xc4\x8di\xc4\x8de Grge Grgina iz Grginca (1928.\xe2\x80\x931943.) i pu\xc4\x8dkim godi\xc5\xa1njacima Narodni kalendar \xc4\x8di\xc4\x8de Grge Grgina iz Grginca (1935.\xe2\x80\x931943.). Roman \xc4\x8caruga objavljivao je u nastavcima Hrvatski list._NEWLINE_Komedija Op\xc4\x87inski \xc4\x8dinovnik prikazana je u Osijeku 1937., a pu\xc4\x8dka gluma Grani\xc4\x8darska ljubav ili Ivka u Osijeku 1944. godine. U rukopisu su ostali igrokazi \xc5\xa0oka\xc4\x8dka krv (1931.) i Novo pokoljenje (1942.)._NEWLINE_Knji\xc5\xbeevni kriti\xc4\x8dari Babi\xc4\x87a su smatrali sljedbenikom slavonske Okrugi\xc4\x87-Jurkovi\xc4\x87eve dramske tradicije, nastavlja\xc4\x8dem Joze Ivaki\xc4\x87a (Pravda, 1938.) i pu\xc4\x8dkim dramati\xc4\x8darem koji zna pisati za narod._NEWLINE_Od 1944. radio je kao novinar u Zagrebu.'